
Anexa la proiectul de hotărâre nr. 93 din 24.06.2026


REGULAMENTUL 
DE FUNCTIONARE  AL COMISIEI DE SISTEMATIZARE A CIRCULATIEI RUTIERE SI PIETONALE ÎN MUNICIPIUL CÂMPULUNG


Capitolul I. GENERALITĂŢI

Comisia de sistematizare a circulației rutiere și pietonale a Municipiului Câmpulung este o comisie de specialitate, care desfășoară activități specifice calității de administrator al drumurilor publice din localitate.

Capitolul II. OBIECT DE ACTIVITATE Șl ATRIBUŢII

Art. l. – (1) Comisia de sistematizare a circulației rutiere și pietonale a Municipiului Campulung, denumită în continuare ”Comisia”, analizează cererile și documentațiile depuse de persoane fizice și/sau juridice în vederea emiterii acordului administratorului drumului și după caz, hotărăște acordarea sau neacordarea avizului solicitat.
(2) Comisia se poate autosesiza ca urmare a unor constatări sau identificarea pe teren a unor nereguli din sfera sa de competență.
Art. 2. – Comisia analizează solicitările, condiționează și instituie reglementări privind desfășurarea traficului rutier și pietonal pe raza administrativ - teritorială a Municipiului Câmpulung, precum:
a) instituirea de restricții și interdicții referitoare la traficul rutier și pietonal, inclusiv a restricțiilor temporare;
b) stabilirea zonelor unde parcarea este permisă sau interzisă;
c) avizarea instalării mijloacelor de semnalizare rutieră, echipamentelor destinate siguranței circulației;
d) stabilirea drumurilor publice unde circulația se desfășoară pe un singur sens; 
e) avizarea reglementărilor referitoare la regimul de acces, de circulație rutieră, staționare și parcare pentru diferite categorii de vehicule;
f) avizarea modului de amenajare a intersecțiilor pentru siguranța rutieră și pietonală;
g) avizarea instalării sensurilor giratorii;
h) stabilirea	măsurilor care să ducă la eliminarea locurilor periculoase, la îmbunătățirea siguranței și fluenței rutiere pe drumurile publice;
i) avizarea măsurilor de înființare/desființare a plantațiilor rutiere în conformitate cu normativele în vigoare, cu volumul traficului actual și de perspectivă;
j) avizarea modului de iluminare a sensurilor giratorii, intersecțiilor principale și a trecerilor de pietoni;
k) analizarea și hotărârea cu privire la stabilirea ori modificarea temporară a traseelor și stațiilor  pentru mijloacele de transport în comun, inclusiv ca urmare a executării unor lucrări la infrastructura rutieră. 


Capitolul III. DESFĂȘURAREA ACTIVITĂȚII COMISIEI DE SISTEMATIZARE A CIRCULATIEI RUTIERE SI PIETONALE IN MUNICIPIUL CÂMPULUNG

Art. 3. – Comisia se întrunește în ședință, când este nevoie, în funcție de nivelul solicitărilor primite și/sau de urgența acestora,  ziua și ora de desfășurare fiind comunicate membrilor comisiei prin grija secretarului comisiei, prin orice mijloc de comunicare legal.
Art. 4. – Comisia se poate întruni în mod excepțional, la solicitarea președintelui comisiei sau a înlocuitorului de drept al acestuia ori de câte ori se impune.
Art. 5. – Întrunirea comisiei este statutară și ședința se poate desfășura legal dacă participă jumătate plus unul din membrii comisiei; în cazul în care nu se asigură această majoritate ședința comisiei de sistematizare se amână.
Art. 6. – Președintele coordonează activitatea comisiei, asigurându-se de respectarea cadrului legal și stabilește sarcinile pentru ceilalți membri ai comisiei.
Art. 7. – Comisia folosește în analiză documentații, imagini, date și informații puse la dispoziție de către solicitanți dar și rezultate ale vizitelor la fața locului, în teren, 
Art. 8. – (1) Hotărârile comisiei se iau prin vot individual. (2) Pentru promovarea unei hotărâri a comisiei este necesară o majoritate simplă a voturilor exprimate de cei prezenți, dar nu fără votul favorabil al reprezentantului Poliției Municipiului Câmpulung.
Art. 9. – ”Avizele” emise în baza hotărârilor Comisiei de sistematizare a circulației rutiere și pietonale în Municipiul Câmpulung se semnează de către Președintele Comisiei, se înregistrează și se transmit solicitantului prin mijloacele de comunicare legale, prin grija secretarului comisiei.
Art. 10.  – Modul implementare și de respectare a condițiilor stabilite prin avizele emise de comisie vor fi verificate de către Direcția Poliția Locală a Municipiului Câmpulung.
Art. 11. – Hotărârile comisiei care vizează montarea și/sau demontarea de indicatoare rutiere ori de instalații de iluminare, a oglinzilor, constituirea ori montarea de șicane, bumpere, stâlpișori, bolarzi, balize și trasarea de marcaje rutiere și pietonale, se pun în aplicare prin grija Direcției Publice de Administrare a Domeniului Public și Prival al Municipiului Câmpulung cu respectarea procedurilor legale. 





Capitolul IV.  ATRIBUTIILE SECRETARULUI COMISIEI DE SISTEMATIZARE A CIRCULATIEI RUTIERE SI PIETONALE IN MUNICIPIUL CÂMPULUNG

	          Art. 12. – (1) Lucrările ședinței se consemnează prin grija secretarului comisiei de sistematizare într-un proces verbal care va fi semnat după încheierea ședinței de către toți participanții la comisie. 
(2) Procesul verbal încheiat în condițiile alin.(1) va fi avizat de către președintele comisiei și transmis în copie fiecărui membru al comisiei.


        Art. 13. – Secretarul comisiei are obligația de a întocmi și păstra un registru cu numărul și data fiecărui proces verbal încheiat.
         Art. 14. – Secretarul comisiei întocmește și ține evidența corespondenței cu membrii comisiei, cât și corespondența cu terțe persoane, persoane fizice și/sau juridice care au înaintat solicitări/cereri.
	         Art. 15. – Secretarul comisiei va avea obligația de a urmări modul de îndeplinire a hotărârilor comisiei de sistematizare de către cei mandatați cu îndeplinirea acestora și va prezenta în următoarea ședință un raport cu privire la acest fapt.

Capitolul V. DISPOZITII FINALE

Art. 16. – Calitatea de membru al ”Comisiei de sistematizare a circulației rutiere și pietonale a Municipiului Câmpulung”  se poate revoca la propunerea președintelui comisiei, în următoarele condiții:
a) la cerere, pentru oricare dintre membrii săi;
b) și-a	pierdut calitatea, funcția, în virtutea căreia a fost ales membru al comisiei de sistematizare a circulației rutiere și pietonale a Municipiului Câmpulung;
c) membrul comisiei de sistematizare a circulației rutiere și pietonale a Municipiului Câmpulung nu respectă prezentul Regulament.
Art. 17. – Prezentul Regulament se completează cu prevederile O.U.G nr. 195/2002, republicată, privind circulația pe drumurile publice, cu modificările și completările ulterioare și cu prevederile  O.G. nr. 43/1997, privind regimul drumurilor, republicată, cu modificările şi completările ulterioare.

	Primar 
Elena – Valerica LASCONI 


	Întocmit
Serviciu Circulație pe drumuri publice, Ordine, Liniște publică și Paza bunurilor
Șef serviciu
Ion-Cristian BĂRBULESCU




Nr. 124/34931/(RU)34932 din 24.06.2026


REFERAT DE APROBARE
cu privire la necesitatea reorganizării ”Comisiei de sistematizare a circulației rutiere și pietonale în Municipiul Câmpulung”


”Comisia de sistematizare a circulației rutiere și pietonale în Municipiul Câmpulung” are rolul important de a analiza, stabili măsuri și implementa hotărârile autorității deliberative în principal și în subsidiar solicitările cetățenilor care reflectă aspecte din teren, din viața și ordine socială, cu privire la organizarea traficului rutier, pietonal, moto-velo, de parcări și adiacente acestor activități. Practic ”Comisia de sistematizare a circulației rutiere și pietonale în Municipiul Câmpulung” își asumă transpunerea în viața de zi cu zi a orașului atât voința legislativă cât și deciziile autorității  deliberative în acord cu nevoia societății pentru asigurarea unui trafic cât se poate de fluent, raportat la posibilitățile conferite de infrastructură, la situația existentă și la potențialul de dezvoltare al urbei. 
Pe lângă interesul comun de gestionare a problemelor cu care se confruntă o comunitate,  autorităților administrației publice locale le revin potrivit legislației în vigoare, mai multe obligații în domeniul traficului rutier și pietonal în localitate, parcarea mijloacelor auto de orice fel ori cu privire la siguranța transporturile speciale de mărfuri. privind circulația pe drumurile publice
Astfel reiterăm prevederile O.U.G. nr. 195/2002  care stipulează la Art.128 , alin.(1) că: ” Autorităţile administraţiei publice locale au următoarele atribuţii:
a) iau măsuri pentru menţinerea permanentă în stare tehnică bună a drumurilor pe care le administrează, precum şi pentru iluminarea corespunzătoare a acestora, conform legii;
b) iau măsuri pentru instalarea, aplicarea şi întreţinerea mijloacelor de semnalizare rutieră şi a echipamentelor destinate siguranţei circulaţiei, conform standardelor în vigoare, ţinând evidenţa acestora;
c) întocmesc şi actualizează planurile de organizare a circulaţiei pentru localităţile urbane şi iau măsuri pentru realizarea lucrărilor ce se impun în vederea asigurării fluenţei şi siguranţei traficului, precum şi a reducerii nivelurilor de emisii poluante, cu avizul poliţiei rutiere;
d) stabilesc reglementări referitoare la regimul de acces şi circulaţie, staţionare şi parcare pentru diferite categorii de vehicule, cu avizul poliţiei rutiere;
e) iau măsuri pentru amenajarea de trotuare şi drumuri laterale pentru circulaţia pietonilor, vehiculelor cu tracţiune animală, a tractoarelor, de piste pentru biciclete, precum şi de benzi destinate exclusiv transportului public de persoane pe drumurile pe care le administrează, cu avizul poliţiei rutiere;
f) înregistrează şi ţin evidenţa vehiculelor nesupuse înmatriculării;
g) iau măsuri pentru ridicarea şi depozitarea, în spaţii special amenajate, a autovehiculelor, remorcilor, caroseriilor sau subansamblurilor acestora, devenite improprii din punct de vedere tehnic pentru a circula pe drumurile publice, abandonate sau părăsite pe domeniul public;
h) iau măsuri pentru asigurarea spaţiului şi depozitării vehiculelor cu tracţiune animală, depistate circulând pe drumurile publice pe care le este interzis accesul;
i) sprijină activităţile organizate de Ministerul Educaţiei şi Cercetării şi de Ministerul Administraţiei şi Internelor pentru educaţia rutieră a elevilor.”
Competența privind administrarea drumurilor din localitate este reglementată de Ordonanța Guvernului nr. 43 / 1997 privind regimul juridic al drumurilor care stabilește la Art.8 că : ”Drumurile de interes local aparțin proprietății publice a unității administrative pe teritoriul căreia se afla şi cuprind: 
a) drumurile comunale care asigura legăturile între: - reședința de comuna și satele componente;- oraş şi satele care îi aparțin, precum şi alte sate; 
b) drumurile vicinale sunt drumuri ce deservesc mai multe proprietăți, fiind situate la limitele acestora; 
c) străzile sunt drumuri publice din interiorul localităților, indiferent de denumire: strada, bulevard, cale, chei, splai, șosea, alee, fundătura, uliță etc.” 
Totodată, același act normativ precizează la Art.22 că: ”administrarea drumurilor județene, drumurilor comunale, drumurilor vicinale și străzilor se asigura de către consiliile județene sau locale, după caz,” iar la Art. 24 că: ” sectoarele de drumuri naționale, județene și comunale, incluzând lucrările de arta, amenajările şi accesoriile aferente, situate în intravilanul reședințelor de județe și municipiilor sunt în administrarea consiliilor locale respective.”
    Principalele responsabilități delegate autorităților locale includ:
· Semnalizare și infrastructură: Instalarea și întreținerea mijloacelor de semnalizare rutieră, iluminarea corespunzătoare și menținerea drumurilor în stare tehnică bună. 
· Organizarea circulației: Elaborarea planurilor de trafic pentru asigurarea fluenței și a siguranței, cu avizul Poliției Rutiere. 
· Regimul de parcare și acces: Stabilirea regulilor privind accesul, staționarea și parcarea pentru diverse categorii de vehicule, tot cu avizul Poliției Rutiere. 
· Măsuri pietonale și piste: Amenajarea trotuarelor, a pistelor pentru biciclete și a benzilor destinate transportului public. 
· Gestionarea vehiculelor: Înregistrarea vehiculelor care nu sunt supuse înmatriculării și dispunerea ridicării/depozitării mașinilor abandonate sau necorespunzătoare tehnic. 
În prezent, Comisia de sistematizare a circulației rutiere și pietonale în Municipiul Câmpulung funcționează în baza Hotărârii Consiliului Local nr.10 din 31.01.2019 care a stabilit structura comisiei și a desemnat membrii acesteia prin nominalizarea secretarului, a consilierilor locali titulari și supleanți și a aprobat ”Regulamentul de funcționare” al comisiei.


Prin Hotărârea Consiliului Local al Municipiului Câmpulung nr. 58 din 29.04.2021, Hotărârea Consiliului Local nr.10/31.01.2019 a fost modificată prin nominalizarea Președintelui Comisiei de sistematizare a circulației rutiere și pietonale din Municipiul Câmpulung, a reprezentanților poliției naționale (titular și supleant), a secretarului comisiei și consilierilor locali (titulari și supleanți). 
Modificările au survenit ca urmare a mobilității persoanelor atât la nivelul Consiliului Local cât și la nivelul structurilor care asigură componența comisiei.
Ulterior au fost înlocuiți prin hotărâri ale autorității deliberative alți reprezentanți ai Consiliul Local (Hotărârea Consiliului Local nr. 131/30.10.2024 și Hotărârea Consiliului Local nr. 44/27.03.2025). În sensul celor prezentate, considerăm că în ansamblu dispozitivul Hotărârii Consiliului Local nr.10/2019 necesită modificări ținând cont inclusiv de noi schimbări la nivelul componenței Consiliului Local și chiar la nivelul aparatului de specialitate al Primarului Municipiului Câmpulung.
Totodată,  apreciem că este imperios necesară includerea în ”Comisia de sistematizare a circulației rutiere și pietonale în Municipiul Câmpulung” a unui reprezentant al Direcției Publice de Administrare a Domeniului Public și Privat care, deși participă în mod constant la ședințele de comisie și are un rol important în implementarea măsurilor stabilite, nu are un mandat oficial din partea Consiliului Local în acest sens.
Considerăm necesară reorganizarea comisiei de sistematizare a circulației rutiere și pietonale în Municipiul Câmpulung și în scopul încadrării în prevederile legale apărute ulterior anului 2019 prin actualizarea sistemului de norme din preambul (spre exemplificare: H.C.L.nr.10/2019 face trimitere la Legea administrației publice locale nr. 215/2001, republicată și nu la OUG nr.57/2019 – Codul Administrativ, etc.).
Vă supunem atenției și propunerea ca reprezentanții aparatului de specialitate al Primarului Municipiului Câmpulung să fie desemnați prin Dispoziție a Primarului cu recomandarea ca unul dintre aceștia ar trebui să fie arhitectul șef al localității și celălalt șeful structurii de poliție locală. De asemenea consider că secretariatul comisiei poate fi stabilit în competența unui reprezentant al poliției locale.
Din experiența participării în calitate de ”Președinte” al  ”Comisiei de sistematizare a circulației rutiere și pietonale în Municipiul Câmpulung” fac precizarea că ar fi necesară și completarea ”Regulamentului de funcționare al Comisiei de sistematizare a circulației rutiere și pietonale în Municipiul Câmpulung” cu activități practice.
     Având în vedere cele prezentate, supun spre aprobare Consiliului Local propunerea de reorganizare a ”Comisiei de sistematizare a circulației rutiere și pietonale în Municipiul Câmpulung” .

Primar,
Elena – Valerica LASCONI

